Celebrul regizor Roman Polanski a fost achitat de o instanță din Franța într-un proces de defăimare. Procesul a început la solicitarea unei femei care l-a acuzat pe regizor de viol. Polanski a spus că femeia a mințit, iar ea a susținut că a fost vizată de o campanie de denigrare, informează Mediafax.
Un tribunal din Paris l-a achitat pe regizorul Roman Polanski în procesul de defăimare a unei actrițe britanice.
Ea l-a acuzat că a violat-o când era adolescentă, potrivit BBC. În 2019, el a declarat pentru revista Paris Match că Charlotte Lewis a mințit că a fost agresată sexual de el în urmă cu patru decenii. Ulterior, Lewis, în vârstă de 56 de ani, a deschis o acțiune în instanță împotriva cineastului în vârstă de 90 de ani.
Ea a declarat în martie că a devenit victima unei „campanii de calomnie” care „aproape a distrus-o”. Lewis a spus pentru BBC că va contesta decizia instanței.
Polanski a fugit din SUA în 1978, după ce a recunoscut că a întreținut relații sexuale cu o fată de 13 ani. De atunci, mai multe femei l-au acuzat de viol. Regizorul neagă toate acuzațiile.